Súradnice: 48°54′25″S 15°49′7″V﻿ / ﻿48,90694°S 15,81861°V﻿ / 48.90694; 15.81861

**Vodná nádrž Vranov** alebo **Vranovská priehrada** bola vybudovaná na rieke Dyje v blízkosti mestečka Vranov nad Dyjí v rokoch 1930-1933. Hrádza priehrady je vysoká 60 m a v korune je dlhá 292 m. Vzniknutá priehrada je dlhá asi 30 km a zasahuje až pod hrad Bítov do údolia Želetavky. Podľa rozlohy je desiata najväčšia v Česku. Priehrada slúži mimo energetických a vodárenských úloh na rekreáciu. Rekreačné strediská sa koncentrujú do okolia Vranova nad Dyjí, Bítova a Podhradí nad Dyjí.

Dejiny
------

V roku 1929 vyhralo zákazku na stavbu Vranovskej priehrady konzorcium firiem *Pittel & Brausewetter* spolu s firmami *Lanna* a *Českomoravská stavební společnost*. Stavbu vodného diela v rokoch 1930-1934 viedol hlavný stavebný inžinier Míka.

Lodná doprava
-------------

Dňa 11. júla 1934 bola zahájená na Vranovskej priehrade prevádzka lodnej dopravy, v roku 1992 bola doprava zrušená a obnovená v roku 2006 spoločnosťou *Lodní doprava Vranov*.

Spoločnosť LODNÍ DOPRAVA VRANOV s.r.o. bola založená roku 2005. Majiteľmi sú Jiří Čurda a Dalibor Dufek. Teraz vlastnia flotilu dvoch kusov plavidiel. Loď Valentýna bola vyrobená v lodenici Navika Štěchovice v roku 1961, najskôr brázdila vody Slapskej priehrady. Loď prešla kompletnou rekonštrukciou, ktorá bola ukončená v apríli 2006 a v máji toho istého roku bola spustená na vodu Vranovskej priehrady. Loď meria 22,5 metra, do šírky má 4,2 metrov a kapacita je 75 pasažierov. V roku 2007 sa spoločnosť rozhodla postaviť úplne novú loď pre osobnú dopravu. Stavba bola dokončená v máji 2007 a začiatkom júna bola loď menom Viktorie úspešne spustená na hladinu Vranovskej priehrady. Loď meria 22,5 metrov, do šírky má 5,1 metrov a kapacita je 100 pasažierov.

V apríli 2011 dopravila spoločnosť OSOBNÍ LODNÍ DOPRAVA s.r.o. vedená podnikateľom Martinom Balíkom na priehradu hydrobus *Dyje*, loď s dĺžkou 27 metrov, o hmotnosti takmer 30 ton a kapacite až 150 cestujúcich. Plavidlo bolo starostlivo zrekonštruované do podoby pôvodnej lode *Dyje*, ktorá na Vranove plávala medzi rokmi 1959 až 1990. V roku 2012 bola už mesiac v prevádzke s cestujúcimi. Na 7. júla bol plánovaný slávnostný krst lode. Vo štvrtok 7. júna 2012 nad ránom (nahlásené o 2:11 h) na nej, keď bola ukotvená pri hrádzi, vypukol požiar, ktorý ju zničil. Majiteľ vyčíslil škodu na 8 miliónov Kč a uviedol, že loď nemal proti takejto udalosti poistenú. Polícia v spolupráci s hasičmi údajne už druhý deň vylúčila, že by príčinou bola technická porucha alebo náhoda a prešetrujú podozrenie z úmyselného zapálenia. Neskôr bolo jednoznačne potvrdené, že loď bola zničená úmyselne.

21. augusta 2012 bola v ranných hodinách na hladinu priehrady z bítovského mosta spustená nová loď *Vranov*, ktorá má nahradiť vyhorenú loď *Dyje*. *Vranov* rovnako ako *Dyje* pochádza z Maďarska. Ide o typovo rovnakú ale o niekoľko rokov mladšiu loď. *Vranov* zahájil vyhliadkové plavby pod vlajkou spoločnosti Osobní lodní doprava Vranov s.r.o. na jeseň 2012, výnimkou neboli ani plavby v rozsahu pôvodnej lodnej dopravy, teda až na Farárku.

Na jar 2013 pribudla do lodného parku pôvodná "Vranovská" *Dyje* (spustená 17. júna taktiež z bítovského mosta). Obe lode potom o dva mesiace neskôr začali okružné plavby a tiež pravidelnú linkovú dopravu na trase Vranov-hrádza, Bítov-Hôrka, Bítov-hrad, Chmelinice, piatimi pármi spojov denne.

Povodeň 2006
------------

Koncom marca 2006 bola zatopená časť mesta Znojma. V súvislosti s touto udalosťou 31. marca 2006 minister poľnohospodárstva Jan Mládek odvolal z funkcie Miroslava Konečného, povereného riadením podniku Povodí Moravy. Podľa oznámenia znojemského starostu Pavla Balíka listu MF Dnes bolo pri prítoku do priehrady 200 m³/s vypúšťané len 20 m³/s, čo spoločne s nedostatočnou predchádzajúcou rezervou pre jarné topenie snehu, bolo príčinou nezvládnutia situácie.

Oprava koruny hrádze
--------------------

Na rok 2015 bola naplánovaná generálna oprava koruny hrádze nákladom približne 90 miliónov korún. Dôvodom je jej nevyhovujúci technický stav, najmä konštrukcie premostenia prelivov.

Referencie
----------

1. ↑  Švihálek Milan: Stavitel přehrad, Putování legendárního moravského vodohospodáře Jana Čermáka 20. stoletím, Praha 2013
2. 1 2 3 4  Dalibor Krutiš: Zkáza lodi Dyje: podpálil ji žhář, Znojemský deník, 8. 6. 2012
3. 1 2 3 4  Petr Barták, Jiří Nováček: Výletní loď na Vranovské přehradě zničil požár, hasiči nevylučují žhářství, Mediafax, 7. 6. 2012
4. ↑   *Oprava hráze na Vranově začne příští rok* [online]. Povodí Moravy, [cit. 2014-09-08]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Vodná nádrž Vranov**

Externé odkazy
--------------

* Vranovská priehrada - historické fotografie - fotografie zo stavby priehradnej hrádze
* Zatopenej osudy - Vranovská priehrada, dokument ČT, možnosť online prehranie

Zdroj
-----

* *Tento článok je čiastočný alebo úplný preklad článku Vodní nádrž Vranov na českej Wikipédii.*